Hof beslis in Intercape se gunsIntercape busse. (Foto: Intercape/Facebook) Die hooggeregshof in Mkhanda in die Oos-Kaap het amptelik gelas dat die regering sy verpligtinge teenoor die geteikende langafstandbusbedryf moet nakom. Regter John Smith het Vrydag ten gunste van Intercape beslis in sy saak teen die minister van vervoer en die Oos-Kaapse LUR vir vervoer. Dit volg nadat Intercape tevergeefs by die regering gepleit het vir dringende ingryping en eindelik die hooggeregshof genader het om die regering te dwing om op te tree teen die voortslepende veldtog van geweld wat deur taxiverenigings teen Intercape en ander langafstandbusmaatskappye gevoer word. Smith het bevind dat LUR Xolile Nqatha en minister Fikile Mbalula tot dusver versuim het om die veiligheid van die busbestuurders en passasiers in die Oos-Kaap te verseker ten spyte daarvan dat hulle ’n verpligting het om dit te doen. Smith het ook bevind dat die LUR “onregmatig opgetree het” toe hy Intercape opdrag gegee het om met die minibustaxibedryf in onderhandeling te tree en sy dienste in sekere dorpe in die Oos-Kaap op te skort hangende die uitslag van dié onderhandelinge. Nqatha, Mbalula en die ministerie van polisie het nou tot die einde van die maand om praktiese veiligheidsmaatreëls, waaronder ’n aksieplan, ingevolge die hofbevel te implementeer in ’n poging om busbestuurders en passasiers te beskerm. Die busdiens sê al geruime tyd die aanvalle teen busbestuurders en passasiers is hoofsaaklik toegespits op sleuteldorpe en -roetes in die Oos-Kaap, waar taxi-operateurs na bewering daarop ingestel is om maatskappye soos Intercape uit besigheid te dwing by wyse van gewelddadige intimidasie of afpersing. Intercape het in die hof aangevoer dat die ministers van vervoer en polisie vooraf gewaarsku is oor die storm wat in daardie stadium teen die langafstandbusbedryf aan die opbou was, “maar niks gedoen het nie”. “Ons het aan die president van Suid-Afrika, aan die verantwoordelike ministers, aan senior polisieamptenare en die provinsiale regering in die Oos-Kaap geskryf om om bystand te pleit, maar dit was tevergeefs. Ons het ’n baie duur prys betaal vir hierdie gebrek aan optrede en onbeholpenheid.” Maroela Media het vroeër berig die Intercape-busbestuurder Bangikhaya Machana is in April by dié busdiens se depot in Airport Industria in Kaapstad doodgeskiet. Nog ’n busbestuurder is kort daarna by dieselfde depot geskiet. Altesame 130 voorvalle van geweld, intimidasie en afpersing is oor die afgelope 18 maande aangemeld. Johann Ferreira, uitvoerende hoof van Intercape, sê die hofbevel is ’n belangrike stap om die verantwoordelike ministers en ander ampsdraers tot verantwoording te roep en om die “growwe versuim” van hul pligte te voorkom. “Dit is ons hoop dat hierdie hofbevel die aansporing vir die regering, deur middel van die ministers van vervoer en polisie, sal wees om daadwerklike en sinvolle stappe te doen om ŉ einde aan hierdie misdadigheid te bring en om diegene wat daarvoor verantwoordelik is, aan die pen te laat ry. Ons is gereed om met die regering saam te werk.” Beloning vir geregtigheid Volgens Ferreira is daar nog nie ’n enkele verdagte in hegtenis geneem in verband met die geweld, intimidasie en afpersing teenoor Intercape nie. Die busdiens bied nou ’n beloning van R150 000 aan vir inligting wat lei tot die inhegtenisneming en suksesvolle vervolging van diegene verantwoordelik vir die aanvalle op sy busse. ’n Beloning van R300 000 word ook aangebied vir inligting wat lei tot die inhegtenisneming en suksesvolle vervolging van diegene verantwoordelik vir die organisering en aanvoor van hierdie veldtog teen Intercape.